
ДО

ПРЕДСЕДАТЕЛЯ

НА ОБЩИНСКИ СЪВЕТ

С. КИРКОВО
Д О К Л А Д Н А     З А П И С К А

От Шинаси Мехмед Сюлейман – Кмет на община Кирково, обл. Кърджали
ОТНОСНО: Оптимизиране на мрежата на предучилищните заведения на
                   територията на община Кирково за учебната 2025/2026 г.
УВАЖАЕМИ ГОСПОДИН ПРЕДСЕДАТЕЛ, 

УВАЖАЕМИ ДАМИ И ГОСПОДА СЪВЕТНИЦИ, 

Отглеждането, възпитанието, социализацията и обучението на деца в детските градини са сред основните приоритети в политиката на община Кирково.

Към момента в общината функционират 12 детски градини, които осигуряват възможност на всяко дете да посещава детска градина в района на местоживеене.
Детските градини осъществяват своята дейност в съответствие с действащата нормативна база в страната. Те разполагат със собствени сгради, добра материална база, квалифициран персонал и предлагат разнообразни съвременни форми за организация на педагогическия процес.

През последните години върху развитието на детските градини все по-голямо влияние оказват негативните тенденции в демографското развитие на страната, в т. ч. и на община Кирково, като вътрешна и външна миграция.

През учебната 2024/2025 година в ДГ „Граничар“ се възпитават и обучават 23 деца, разпределени в две групи. Анализът на данните показва, че през учебната 2025/2026 година в ДГ „Граничар“ с. Тихомир предстои да се обучават 19 деца, от които 13 на задължително предучилищно обучение. Броят на децата не оправдава поддържането на двугрупна организация на дейността при съществуващите нормативни изисквания. Сливането в една смесена разновъзрастова група ще позволи на детската градина да продължи да обслужва децата от населените места, като се спазят всички изисквания за сигурна, здравословна и възпитателна среда. 
През последните години се наблюдава устойчива тенденция на спад на броя на децата в ДГ „Мечо Пух“ с. Хаджийско. През учебната 2024/2025 година в ДГ „Мечо Пух“ се възпитават и обучават тринадесет деца, но само шест от децата са от с. Хаджийско, останалите се извозват от други населени места – с. Кърчовско, с. Метличина, с. Дюлица, с. Самодива. От същите населени места е организиран транспорт към ДГ „Мир“ с. Старово, която е на 6 км от ДГ „Мечо Пух“ с. Хаджийско и ДГ „Слънце“ с. Фотиново, която е на 5 км от ДГ „Мечо Пух“ с. Хаджийско. 
През учебната 2025/2026 година в ДГ „Мечо Пух“ с. Хаджийско предстои да се обучават 12 деца, но част от родителите са заявили готовност децата им да пътуват до ДГ „Мир“ с. Старово и ДГ „Слънце“ с. Фотиново, което ще доведе до драстично намаляване на броя на децата и това обстоятелство не позволява да бъде сформирана група, съгласно изискванията на Наредбата за финансиране на институциите в системата на предучилищното и училищното образование.

Имайки предвид гореизложеното, поради трайна тенденция към намаляване на броя на децата и Справка за средната посещаемост на децата в ДГ „Граничар“ с. Тихомир и ДГ „Мечо Пух“ с. Хаджийско, предлагам ОбС – Кирково да вземе следното  
ПРОЕКТ
РЕШЕНИЕ:
І. На основание чл.21, ал.1, т.23 от ЗМСМА, чл.310, ал.5 и чл.313, ал.1, т.3 от Закона за предучилищното и училищното образование, чл.53, чл.54, чл.55 и чл.58, ал.2 от Наредбата за финансирането на институциите в системата на предучилищното и училищното образование, ОбС-Кирково реши:
1. Определя броя на групите в ДГ „Граничар“ с. Тихомир, като се намалят от две на една група, поради намаляване броя на децата под изискуемия минимум, считано от учебната 2025/2026 година.

2. Намалява числеността на персонала с две щатни бройки педагогически персонал и две щатни бройки непедагогически персонал. 

3. Трудовите правоотношения с персонала на ДГ „Граничар“ с. Тихомир да се уредят, съгласно разпоредбите на Кодекса на труда.
4. Считано от датата на влизане в сила на настоящото решение, цялостната организация по изпълнението се възлага на кмета на община Кирково.
IІ. На основание чл.21, ал.1, т.23 от ЗМСМА, чл.310, ал.5 и чл.313, ал.1, т.3 от Закона за предучилищното и училищното образование, Приложение №7 към чл.53 от Наредбата за финансирането на институциите в системата на предучилищното и училищното образование, ОбС-Кирково реши:

1.Закрива ДГ „Мечо Пух” с. Хаджийско, община Кирково, област Кърджали, поради намаляване броя на децата под изискуемия минимум, считано от учебната 2025/2026 година.
2. Предлага децата от закритата детска градина да се обучават в ДГ „Мир“ с. Старово и ДГ

„Слънце“ с. Фотиново, като се подсигури транспорт за тяхното извозване.

3. Задължителната документация на ДГ „Мечо Пух“ с. Хаджийско да се предаде за съхранение в средищната ДГ „Слънце“ с. Фотиново, като се спазват нормативните изисквания относно условията и реда за съхранение.

4.След извършване на инвентаризация на наличната материално-техническа база имуществото да се разпредели на общинските детски градини, съобразно техните нужди и потребности, като приоритет имат приемащите детски градини - ДГ „Мир“ с. Старово и ДГ „Слънце“ с. Фотиново, община Кирково, област Кърджали.

5. Трудовите правоотношения с персонала на ДГ „Мечо Пух“ с. Хаджийско да се уредят, съгласно разпоредбите на Кодекса на труда.
6. Считано от датата на влизане в сила на настоящото решение, цялостната организация по изпълнението на решението се възлага на кмета на община Кирково.
Приложение: Справка за средна посещаемост в ДГ „Граничар“ с. Тихомир и ДГ „Мечо Пух“ с. Хаджийско за периода от 15.09.2024 г. до 30.06.2025 г.






   КМЕТ НА ОБЩИНА:______________





                                              (Шинаси Сюлейман)
__________________________________________________________________________

